ສະຫາຍ ບຸນທອງ ຈິດມະນີ ກຳມະການກົມການເມືອງສູນກາງພັກ ຜູ້ປະຈຳການຄະນະເລຂາທິການສູນກາງພັກ ຮອງປະທານປະເທດ ຜູ້ຊີ້ນຳອົງການຈັດຕັ້ງມະຫາຊົນຂັ້ນສູນກາງ ໄດ້ໃຫ້ກຽດໂອ້ລົມຕໍ່ກອງປະຊຸມຄົບຄະນະບໍລິຫານງານພັກເປີດກວ້າງ ຄັ້ງທີ 3 ສະໄໝທີ V ຂອງ ສູນກາງຊາວໜຸມ ປະຊາຊົນ ປະຕິວັດລາວ (ສຊປລ) ເມື່ອວັນທີ 27 ກໍລະກົດນີ້ທີ່ສູນກາງດັ່ງກ່າວ ຊຶ່ງມີສະຫາຍ ອາລຸນໄຊ ສູນນະລາດ ກຳມະການສູນກາງພັກ ເລຂາຄະນະບໍລິຫານງານພັກ ເລຂາຄະນະບໍລິຫານ ສຊປລ ມີບັນດາສະຫາຍໃນຄະນະບໍລິຫານງານພັກ ແລະ ພະນັກງານ – ສະມາຊິກພັກ ພາກສ່ວນກ່ຽວຂ້ອງເຂົ້າຮ່ວມ.
ສະຫາຍ ບຸນທອງ ຈິນມະນີ ໄດ້ໃຫ້ກຽດໂອ້ລົມ ແລະ ສະແດງຄວາມຍ້ອງຍໍຊົມເຊີຍ ສຊປລທີ່ຍາດໄດ້ຜົນງານດີເດັ່ນຫຼາຍດ້ານທີ່ຜ່ານມາແຕ່ຕ້ອງໄດ້ພ້ອມກັນເອົາໃຈໃສ່ແກ້ໄຂບາງບັນຫາທີ່ຍັງຄົງຄ້າງຈຳນວນໜຶ່ງດັ່ງນີ້: ສືບຕໍ່ເພີ່ມທະວີວຽກງານສຶກສາອົບຮົມການເມືອງ-ແນວຄິດໃຫ້ແກ່ສະມາຊິກພັກ-ພະນັກງານຢ່າງຕໍ່ເນື່ອງ; ສືບຕໍ່ຈັດຕັ້ງເຊື່ອມຊຶມ ແລະ ຄົ້ນຄວ້າຜັນຂະຫຍາຍຈັດຕັ້ງປະຕິບັດມະຕິກອງປະຊຸມໃຫຍ່ ຄັ້ງທີ XI ຂອງພັກ, ກົດລະບຽບຂອງພັກ ຄັ້ງທີ XI, ມະຕິກອງປະຊຸມໃຫຍ່ ຄັ້ງທີ V ຂອງອົງຄະນະພັກ ສຊປລ, ແຜນພັດທະນາເສດຖະກິດ-ສັງ ຄົມແຫ່ງລັດ 5 ປີ ເທື່ອທີ IX, ຍຸດທະສາດການພັດທະນາຊາວໜຸ່ມ, ເຍົາວະຊົນລາວ 2021-2030 ແລະ ແຜນພັດທະນາຊາວໜຸ່ມ-ເຍົາວະຊົນ 5 ປີ ຄັ້ງທີ II ໃຫ້ກາຍເປັນກິດຈະກຳ, ໂຄງການຕົວຈິງ ແລະ ເກີດຜົນຕົວຈິງ; ສືບຕໍ່ເພີ່ມທະວີຄວາມສາມັກຄີເປັນເອກະພາບພາຍໃນພັກ, ປະຕິດບັດຫຼັກການລວມສູນປະຊາທິປະໄຕ, ເຮັດວຽກເປັນໝູ່ຄະນະ ບຸກຄົນຮັບຜິດຊອບ; ເອົາໃຈໃສ່ຕື່ມໃນການກໍ່ສ້າງ ແລະ ພັດທະນາຊາວໜຸ່ມໃຫ້ໜັກແໜ້ນເຂັ້ມແຂງ, ກາຍເປັນກຳລັງປະຈັນບານທີ່ຂະຫຍັນຂັນແຂງກຽມພ້ອມທຸກເວລາ, ທຸກສະຖານທີ່ເມື່ອຊາດ ແລະ ປະຊາຊົນຮຽກຮ້ອງຕ້ອງການ; ສະມາຊິກພັກທຸກສະຫາຍ ໃນຂົງເຂດວຽກງານຊາວໜຸ່ມ-ເຍົາວະຊົນ ຕ້ອງເຂົ້າຮ່ວມຢ່າງເປັນຂະບວນການໃນການຈັດຕັ້ງປະຕິບັດວາລະແຫ່ງຊາດທີ່ກໍານົດໄວ້ຄື: ການແກ້ໄຂບັນຫາຢາເສບຕິດ ແລະ ການແກ້ໄຂຄວາມຫຍຸ້ງຍາກທາງດ້ານເສດຖະກິດ-ການເງິນ ໂດຍມີໂຄງການຂອງຕົນຄັກແນ່; ພ້ອມກັນສົ່ງເສີມຂະບວນການຮຽນຮູ້ ແລະ ພັດທະນາຕົວເອງຢູ່ສະເໝີໃຫ້ມີຄວາມຮູ້ວິທະຍາສາດທີ່ກ້າວໜ້າ ແລະ ມີການຝຶກຝົນຫຼໍ່ຫຼອມຕົນເອງໃຫ້ມີຄວາມຊຳນານວຽກທີ່ກໍາລັງເຮັດຢູ່ຈຶ່ງເປັນຜູ້ສືບທອດທີ່ມີຄຸນນະພາບ; ສືບຕໍ່ນໍາພາ-ຊີ້ນຳການກໍ່ສ້າງສະຫະພັນຊາວໜຸ່ມແຫ່ງຊາດໃຫ້ສຳເລັດ ແລະ ເຄື່ອນໄຫວເຮັດໜ້າທີ່ພາລະບົດບາດຂອງສະຫະພັນໃນການປະກອບສ່ວນພັດທະນາເສດຖະກິດ-ສັງຄົມ; ສືບຕໍ່ເພີ່ມທະວີວຽກງານພົວພັນຮ່ວມມືກັບຕ່າງປະເທດຕາມແນວທາງການຕ່າງປະເທດຂອງພັກ ໂດຍສະເພາະແມ່ນສາຍພົວພັນຮ່ວມມືກັບຊາວໜຸ່ມປະເທດເພື່ອນມິດຍຸດທະສາດ; ບັນດາປະເທດທີ່ເປັນຄູ່ຮ່ວມຍຸດທະສາດ, ປະເທດພາກພື້ນ ແລະ ສາກົນ. ເພື່ອຍາດແຍ່ງການສະໜັບສະໜູນ, ການຊ່ວຍເຫຼືອບົດຮຽນປະສົບການດ້ານຕ່າງໆນັບທັງວັດຖຸອຸປະກອນ, ທຶນຮອນຮັບໃຊ້ວຽກງານຊາວໜຸ່ມ-ເຍົາວະຊົນເພື່ອເຮັດໃຫ້ຊາວໜຸ່ມລາວກາຍເປັນຮຸ່ນສືບທອດທີ່ມີຄຸນທາດການເມືອງໜັກແໜ້ນ, ມີຄວາມຮູ້ຄວາມສາມາດສົມຄູ່ກັບຍຸກສະໄໝ ດັ່ງຄຳຂະໜານນາມ ປະທານ ໄກສອນ ພົມວິຫານ ທີ່ວ່າ: “ຊາວໜຸ່ມຈົ່ງເປັນດັ່ງນົກອິນຊີ ທີ່ບໍ່ຫວັ່ນກົວຕໍ່ພາຍຸລົມແດງ ຈົ່ງກາຍເປັນສິນໄຊຂອງຍຸກສະໄໝພວກເຮົາ” ປະຕິບັດພາລະບົດບາດການນຳພາວຽກງານກວດກາພັກ, ກວດກາຄະນະຊາວໜຸ່ມໃຫ້ແຂງແຮງ.
(ຂ່າວ-ພາບ: ວັນເພັງ)